정조 3년
己亥正月初七日辰時。上御熙政堂。朝講入侍時。領事徐命善。特進官洪樂性沈頤之。同知事李普行。參贊官洪國榮。侍講官沈豐之。檢討官李儒慶。掌令柳雲羽。正言尹得孚。記事官李兢淵金勉柱李信祜。以次進伏訖。上曰。右副承旨同副承旨入侍。右副承旨徐有防。同副承旨柳義養進前。上曰。同副承旨持此書題。與藝文提學偕往泮宮。儒生試取以來。出榻敎國榮義養承命先退。上讀前受音訖。豐之進讀。自子曰苗而不秀者。止匹夫不可奪志也。上讀新受音訖。豐之曰。此章曰。苗而不秀者有矣。夫學而不至於成。卽是秀而不實者矣。苗固貴實。學固貴成。然學有偏正有大小。若以偏約爲正。小成爲安。則不可謂之學而成矣。必也始以門路之純正。終以地位之必到極處。然後方可謂大聖。不然則雖秀而實。不過爲稊稗之熟。是焉足貴乎。禮曰。人情卽聖王之田。修禮以耕之。陳義以種之。講學以耨之。蓋爲學而期其成就。有似種穀而待成實。必也一念孜孜。進進不已。然後可無秀而不實之歎矣。此章曰。四十五十而無聞焉。斯亦不足畏。孔子旣有疾沒世而名不稱之訓。於此又以無聞爲戒。聖人之意。豈在於名聞哉。懼其無可聞之實也。若無其實。而徒有其名。則是尤聖人之所惡。豈止於不足畏而已哉。然則所貴者。只在於務實而已。今我聖明御極。治化日新。願今生民。宜有於變之美。而若其淆漓之俗。困悴之狀。猶夫前日。臣雖不知病源之在於何處。而至於挽回之道。惟在殿下一心。伏願益加務實之工。凡百施措。必以實政爲務。使實惠下究焉。此章曰。三軍可奪帥也。凡人未嘗不欲立志。而每爲外物所奪。故所以不能立也。匹夫猶然。況帝王之學乎。向來講筵下敎中立志確然之敎。臣誠欽仰。蓋立志必確然。然後方不爲外物所奪。夫不可奪者勇也。而智能及之。仁能守之。此智仁勇所以相資而竝行也。伏願益加體念焉。上曰。下番陳之。儒慶曰。苗而不秀。秀而不實云者。喩其學問終始之工也。凡百穀之播皆有苗。而必以成實爲貴。苗不成實。不過與稊稗等耳。至於學問亦然。書曰。靡不有初。鮮克有終。伏願殿下。懋盡克終之道。勿有秀而不實之嘆焉。又曰。四十五十而無聞焉。斯亦不足畏也。朱子註曰。此以警人。使及時勉學也。聖賢垂訓之意深矣。凡進修之工。惟當孜孜不怠。成湯之日新又新。憂禹之惜寸陰。蓋此也。今日雖不爲。又有明日。是退托也。歲月實不我與。若此不已。則居然爲四十五十。至於悔之無及。伏願殿下。必以禹湯爲心。莫使歲月虛擲焉。又曰。法語之言。能無從乎。改之爲貴。巽與之言。能無說乎。繹之爲貴。是千古聽言之要訣也。聖人加改字於從。加繹字於說者。不以從說爲貴。必以改繹爲貴。從以不改。則便如郭公善。善不能用。說而不繹。則便如齊宣問。孟子是心足以王之說徒以說之而不繹。其功不至百姓之義也。若然則從說二字。終歸虛套矣。伏願聖上。聽言必以改繹爲心焉。大抵昨歲飢饉尤甚。臣奉讀歲首綸音。欽仰不已。而賑濟之策。益加勉勵。俾無孟子功不至百姓之嘆焉。上曰。領事陳之。命善曰。今日進講四章。卽成始成終之道治己治人之術。曁夫納諫立志之要也。爲學之本。治國之法。皆備於此矣。以此四章。隨處須用。則不必他求而自足矣。伏望深加聖念焉。上曰。所陳好矣。普行曰。苗而不秀。秀而不實云者。戒學者之無成也。焉知來者之不如今也。警後生之自勉也。大抵學者於此。皆可爲戒。而以帝王言之。則自古帝王。於春秋鼎盛之時。孰不以三代自期。而畢竟無成而無聞。三代之後。更無三代之君。此必有所由而然矣。伏未知殿下。以爲何故歟。臣敢以此仰質焉。上曰。其所以有志未就者。實由於工夫不足而然也。普行曰。聖敎誠然。而人君如非不世出之英姿。鮮能成始成終。而至於爲聖之域矣。伏願聖上。深以爲戒焉。法語宜從。巽言宜悅。而旣從而不能改。旣說而不能繹。則是不過從而已說而已。非實從而實悅也。其所以從而不能改。說而不能繹者。亦必有所由而然矣。此亦仰質矣。上曰。儒臣之意。何如。豐之曰。書云翕受敷施。翕受卽從說之意也。敷施卽改繹之意也。能從說而不能改繹者。便是致知而不能力行之致也。儒慶曰。從而不改者。物慾堅强而不屈就於理。說而不繹者。志氣昏隋而不反求諸心也。好善惡惡。人孰不知。而不能改繹者。終爲一私字壞了也。普行曰。下番之以私字仰陳。果好矣。孰不知爲善之好。改過之美。而坐於無實心而然矣。無實心者。卽是私意也。大抵法語巽言之不能實心改繹者。實爲人主大病痛。若聞群下之直言正論。而大加譴罰。則此則猶有可悟之期。而至於從而不改。說而不繹。則反有甚於此矣。此是君上愓念處也。三軍可奪帥之章。別無文義。而大抵人臣之事君。不能守其志者。多由於爵祿之誘。威罰之脅。而至於人君則無所忌憚處。行其所志。可以至於利澤被人。令聞廣世。而叔季以來。寥寥無聞。此其何故歟。又此仰質矣。上曰。此則儒臣之見。何如。豐之曰。人君孰不欲行此志。而其所不能者。誠由於聖敎中工夫不足而然矣。普行曰。工夫則工夫。而究其本則無實心之致也。狗馬聲色宮室服食。皆足以奪其志。而從古帝王。鮮能超出此關頭。拘於私慾。壞了大事。豈不大可羞愧者乎。當今睿學高明。豈有如此之慮。而聖明御極。已過三年。而姑無大振作大舊發之事。未知聖慮有何所定。而日月如流。歲不我與。或有工夫間斷之時。則非但有孤於臣等之所望。亦豈殿下自期之本意哉。益加自勉而警愓。毋自安於小成。以洗前古帝王之羞恥。是臣區區之望也。上曰。所陳誠好矣。普行曰。殿下若以實心爲之。則有何難行之事乎。上曰。苟非不世出之姿。則易止於中朝發歎而已。豈不難哉。予於數年以來。亦未免志氣漸怠。尙無所成矣。普行曰。此實由於聖慮有所持疑。未能堅定而然矣。上曰。此言雖似退托。而孟子亦云事半功倍。時亦有難易之分矣。普行曰。此則不然。今之時世。比諸春秋時。猶可謂一變至道之時也。治道汚隆。惟在於聖上立志之堅不堅耳。豈有求治而不治之理哉。確然卓然四字。誠爲立志之要道。伏願聖上。益加睿念焉。樂性曰。臣則別無可達者。而領事所陳爲學治國之要。皆在於此四章之說。及經筵所陳諸說。誠好矣。頤之曰。臣亦別無可達。而大抵漢唐以下。功烈如彼其卑者。實由於立志不固之致也。苟能堅志勿撓。勇往直前。則堯舜禹湯。有何難乎。經筵之言。誠甚切實。伏望體念焉。上曰。好矣。上曰。承旨初不以參贊官入侍。不必爲文義耶。命善曰。然矣。上曰。法語巽語。初不從說。則猶不是異事。而至於從而不改。說而不繹。則實無用力之道矣。命善曰。聖敎誠然矣。上曰。從而不改。卽口然而心不然也。此果無奈何矣。宋仁宗非不賢也。而以神宗之更張。爲戒不欲做事。若値如漢之文景之世。則不害爲守成之道。而至若法久弊生。不可不釐革之時。則豈可如是乎。是以變更與遵守。各有其時。苟或値極艱之會。當可變之機。則須有人一己百之功。然後可以救得矣。儒慶曰。古人以爲守成難矣。上曰。匹夫之不可奪志者。卽爵祿可辭。白刃可蹈之謂也。此不過一誠字之效也。誠者卽誠實無妄之謂也。天之所以於穆不已者是也。普行曰。聖敎誠然矣。上曰。中庸曰。天下國家可均。中庸不可能。大學則不過曰修身齊家治國平天下。以此觀之。則平治天下。若下於中庸極工。何也。普行曰。此不過一偏之言也。上曰。此則似近泛說。非謂平天下之極處也。命善曰。然矣。上曰。中庸之中字。卽時中之義也。大抵中者。無處不在。靜時如此。動時如此者中也。而天下有中。一國有中。房中亦有中。而無定處。中字果難矣。以司馬光之賢。猶有念中之病。豈不可惜乎。普行曰。欲免過不及之差而然矣。上曰。此則省察也。大本之中。豈有物乎。命善曰。聖敎誠然矣。上曰。向者與儒賢言。予謂懲討卽春秋之一事云者。果無疵病乎。普行曰。聖敎中以孝悌爲仁中之一事爲證據者甚明白。此實不易之敎矣。命善曰。今日講筵。儒賢未參。誠可恨矣。上曰。誠甚悵然矣。仍命書戶曹參判宋德相疏批。又命書傳敎曰。兵判批下。卽爲牌招察任。又命書傳敎曰。新除授承旨牌招。以承旨房望筒。上曰。仍。豊之雲羽得孚儒慶曰。請亟寢鄭致達妻減死安置之命。快正王法。以雪神人之憤。上曰。不允。措辭見上請還寢遠竄罪人韓翼謩金吾草記勿施之命。仍施遠竄之典。上曰。不允。措辭見上請放歸田里罪人金相福亟令王府拿鞫嚴問。快正王法。上曰。不允。措辭見上有防曰。掌令柳雲羽傳啓之際。多有做錯之失。雖緣生疎。不可無警。推考。何如。上曰。勿推。出擧條雲羽曰。臣姿性昏迷。言語拙訥。本不合於淸朝耳目之任。而向日筵席。醜拙畢露。聖明亦已俯燭。今此傳啓之際。金相福之啓。加律之後。不能措辭仰奏。承宣請推之下。做錯旣多。大損臺體。何可一刻晏然於臺次乎。請命遞斥臣職。上曰。勿辭。亦勿退待。豊之雲羽得孚儒慶曰。請黑山島定配罪人龜柱亟加嚴鞫。快正王法。上曰。不允。措辭見上雲羽得孚曰。請濟州牧移配罪人敬彬。熊川縣定配罪人成運。亟令王府。更爲設鞫得情。上曰。不允。措辭見上豊之曰。掌令柳雲羽傳啓之際。旣有誤讀之失。物故已停啓之罪人。又爲傳啓。事甚疎率。有違臺體。請掌令柳雲羽從重推考。上曰。依爲之。出擧條雲羽曰。臣之昏謬顚錯。卽地畢露。而今此傳啓之際。物故罪人象厚已停之啓。矇然連啓。雖由於笏記之差。全昧臨事之敬。壞損臺體。莫此爲甚。儒臣請推之下。何可一刻蹲冒於言地乎。請命遞斥臣職。上曰。勿辭。有防曰。掌令柳雲羽再啓煩瀆。退待物論矣。上曰。知道。得孚曰。請大靜縣爲奴罪人金壽賢更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟亟命王府。設鞫嚴問。上曰。不允。請海南縣竄配罪人金載順。亟命王府。設鞫嚴問。上曰。不允。請大靜縣定配罪人聖中。放逐罪人有臣宗甲義駿等竝令王府。設鞫嚴問。期於得情。快正王法。上曰。不允。請還寢福氷酌處之命。依律處斷。上曰。不允。請海美縣定配罪人申光復。更令王府。嚴鞫得情。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠亟寢酌處之命。仍令王府。嚴鞫得情。快施當律。上曰。不允。請減死安置罪人大燮亟寢酌處之命。仍令王府設鞫得情。快正王法。上曰。不允。請減死罪人弼海亟寢酌處之命。仍令王府設鞫得情。快正王法。上曰。不允。請遠竄罪人安兼濟李宅鎭亟令王府。竝加嚴鞫。期於得情。依律處斷。上曰。不允。請恒善支屬亟令散配。日謙兄弟竝投絶島。以嚴隄防。上曰。不允。請亟收放逐罪人鄭遠達。珍島定配罪人閔百奮放釋之命。上曰。不允。請固城縣投畀罪人李鎭常。巨濟府絶島安置罪人朴宗集亟令王府。拿鞫得情。施以當律。上曰。不允。請河東府減死定配罪人昌鼎。依律處斷。上曰。不允。請濟州牧減死定配罪人範聖。依律處斷。上曰。不允。請物故罪人德泰支屬之應坐者一竝詳査。絶島散配。上曰。不允。請漆原縣定配罪人志遜。更令王府。設鞫嚴問。期於得情。上曰。不允。請減死定配罪人德秀。亟令王府。更加嚴鞫。快正王法。上曰。不允。請削黜罪人鄭履煥絶島安置。上曰。不允。措辭竝見上得孚曰。掌令柳雲羽以臣之昏謬顚錯。卽地畢露。而今此傳啓之際。物故罪人象厚之啓。矇然連啓。雖由於笏記之差。全昧臨事之敬。壞損臺體。莫此爲甚。儒臣請推之下。何可一刻蹲冒於言地乎。引嫌而退。傳啓之際。雖多失措。生疎所致。不可以此輕遞言官。請掌令柳雲羽出仕。上曰。依啓。命善曰。臺臣旣已挾冊登筵。則敷陳文義。體例則然。而今日入侍兩司。無一言及於文義。烏在其挾冊之意乎。此雖生疎所致。講筵體重。不可無警。掌令柳雲羽。正言尹得孚。竝推考。何如。上曰。臺臣固有不審之失。予亦未及提敎。勿推。可也。得孚曰。臣有所懷。敢此冒達矣。經筵講說。敷陳文義。無復餘蘊。無容更爲開喙。而第以臣目下討逆之事言之。有名而無實。有始而無終。是猶苗不秀。秀不實耳。殿下何不念不實之戒。而思所以有終之道乎。且書曰。曷敢不終朕畝。夫農之鋤惡草也。必絶其根本。然後可使苗而能秀。秀而能實耳。治亂逆之道。可不監乎玆乎。上曰。所陳當留意矣。得孚曰。法言改之爲貴。巽言繹之爲貴。俄所進講者也。殿下於臣之所懷。以可不留念爲敎。目今三司懲討之啓。卽擧國之公論。輿情之所同。殿下以不允二字。爲之牢拒。是不幾乎從而不改乎。留念二字。爲之姑息。是不幾乎悅而不繹乎。上曰。當念改繹之道矣。得孚曰。中庸之義。殿下微發其端。聖學之高明。臣不勝欽仰。而臣竊以爲。本原之地。深加涵養之工。無偏倚之失。然後發而爲政令事爲之間。無過不及而允得其中。夫政令之大者。無過於刑獄。是故呂刑曰。惟良折獄。罔非在中。又曰。士制百姓于刑之中。夫當戮而不戮。失中也。不當戮而戮。失中也。目今三司之所懲討。俱是當戮罔赦之罪。而殿下尙此容忍。不加顯戮。是可謂允執厥中乎。殿下之於刑獄。旣失其中正。而有不及之歎。臣愚死罪。竊以爲殿下於本原之地。或不免偏倚之私。而有此失也。此豈非今日所當加勉者乎。上曰。當體念矣。得孚曰。臣性本迂拙。不合於耳目之任。初登筵席。不知規例文義之敷演。乃在於講畢之後。致有大僚問備之擧。臣何敢晏然於臺次乎。請令遞斥臣職。上曰。勿辭。亦勿退待。上命退。諸臣以次出。